Սիրելի՛ աշակերտներ, ուսանողներ,հարգելի մանկավարժներ և ծնողներ,

շնորհավորում եմ Գիտելիքի և դպրության օրվա առթիվ։  
  
Բոլոր ժամանակներում գիտելիքը եղել է ժողովրդի ամենամեծ հարստությունը և պետականության պահպանման ամենահուսալի երաշխավորը։ Գիտելիքն անգնահատելի արժեք է։ Միայն սովորելով, գիտելիքների լուրջ պաշար ձեռք բերելով հնարավոր կլինի իրականացնել պատանեկան երազանքներից բխող բարձր նպատակները։ Այժմ այս ամենն առավել կարևոր է , քանի որ բանիմաց անհատն է դառնում հասարակության շարժիչ ուժը:  
Սիրելի՛ առաջին դասարանցիներ և առաջին կուրսեցիներ, առանձնահատուկ ուզում եմ ձեզ մաղթել խաղաղ ընթացք ձեր կյանքի այս նոր փուլում, որտեղ պետք է սովորեք, գիտելիք ու փորձ ձեռք բերեք և հարստացնեք մեր հանրության մտավոր ներուժը, որը ոչ միայն մեր պետության զարգացման ու հզորացման առաջնային գրավականներից մեկն է, այլև մեր հասարակության ու քաղաքացիների բարեկեցության նախապայմանը:  
Սիրելի՛ աշակերտներ և ուսանողներ, մի՛ մոռացեք, որ գիտելիքը ձեր ապագան է, ճանապարհը դեպի մեծ կյանք։ Այն ձեզ հնարավորություն կտա գտնել ձեր տեղը ժամանակակից աշխարհում: Այսօր, ավելի քան երբևէ, մեր երկրին անհրաժեշտ են սովորող և կրթությունը գնահատող աշակերտներ, մոտիվացված և մրցունակ ուսանողներ:  
  
Առանձնահատուկ շնորհավորանքներ եմ հղում նաև բոլոր ուսուցիչներին և պրոֆեսորադասախոսական կազմին, մաղթում հաջողություններ ձեր բարդ և պատասխանատու աշխատանքում: Ձեր ուսերին են դրված ոչ միայն զուտ աշխատանքային կամ մասնագիտական պարտականությունները, այլև սերունդներին որակյալ կրթություն տալու շնորհիվ գիտակից և արժանապատիվ քաղաքացի ձևավորելու պատասխանատվությունը:  
  
Ես մեկ անգամ շնորհավորելով բոլորիս մաղթում եմ, որ միասին զինվենք նոր գիտելիքներով և դառնանք ավելի ուժեղ, քանի որ  
«ԳԻՏԵԼԻՔԸ ՈՒԺ Է»: